ดาวโจนส์พุ่งสูงสุดรอบ 2 ปี
ดาวโจนส์ พุ่ง 219.71 จุดสูงสุดรอบ 2 ปี หลังธนาคารกลางสหรัฐ หรือ เฟด ประกาศแผนการเพื่อนำมาใช้กระตุ้นเศรษฐกิจ
5 พ.ย. 2553

ดาวโจนส์ พุ่ง 219.71 จุดสูงสุดรอบ 2 ปี หลังธนาคารกลางสหรัฐ หรือ เฟด ประกาศแผนการเพื่อนำมาใช้กระตุ้นเศรษฐกิจ 
ปิดการซื้อขายดัชนีตลาดหลักทรัพย์ที่สำคัญของสหรัฐ เมื่อคืนที่ผ่านมา(4 พ.ย.)ปิดในแดนบวก ทั้ง 3 ดัชนี เนื่องจากนักลงทุนยังคงตอบรับธนาคารกลางสหรัฐ (เฟด) ที่ตัดสินใจใช้มาตรการผ่อนคลายเชิงปริมาณรอบสอง หรือ QE2 ด้วยการซื้อพันธบัตรวงเงิน 6 แสนล้านดอลลาร์เพื่อเยียวยาเศรษฐกิจภายในประเทศ นอกจากนี้ ตลาดยังได้แรงหนุนจากการที่นักวิเคราะห์คาดการณ์ว่า ตัวเลขจ้างงานนอกภาคการเกษตรเดือนต.ค.ของสหรัฐจะปรับตัวสูงขึ้น  และถือว่าสูงที่สุด ในรอบ 2 ปี ขณะที่ ราคาน้ำมันดิบ ไนเม็กซ์ ดีดตัวขึ้นอีกเกือบ 2 ดอลลาร์  ไต่ระดับขึ้นไปปิดเหนือ 86 ดอลลาร์/บาร์เรล ทำสถิติสูงสุดครั้งใหม่
โดย ดัชนีดาวโจนส์ เพิ่มขึ้น 219.71 จุด หรือ 1.96 เปอร์เซ็นต์ ปิด 11,434.84  จุด แนสแด็ก เพิ่มขึ้น 37.07  จุด หรือ 1.46  เปอร์เซ็นต์  ปิด 2,577.34 จุด และ เอสแอนด์พี 500 เพิ่มขึ้น 23.10 จุด หรือ 1.93 เปอร์เซ็นต์ ปิด 1,221.06 จุด
สำหรับ ตลาดน้ำมันไนเม็กซ์ของสหรัฐฯ ราคาน้ำมันดิบ ไลท์สวีต ครูด งวดส่งมอบเดือนธันวาคม เพิ่มขึ้น 1.80 ดอลลาร์สหรัฐ ปิดที่  86.49 ดอลลาร์ต่อบาร์เรล ส่วน เบรนท์ทะเลเหนือ ลอนดอน งวดส่งมอบเดือนเดียวกัน เพิ่มขึ้น 1.34 ดอลลาร์สหรัฐ ปิดที่  87.45  ดอลลาร์ต่อบาร์เรล          ส่วน ราคาทองคำตลาดโคเม็กซ์ งวดส่งมอบ เดือนธันวาคม เพิ่มขึ้น 45.50 ดอลลาร์สหรัฐ ปิดที่ระดับ 1,383.10 ดอลลาร์ต่อออนซ์